Document ID: 32015R0523

REGULAMENTUL (UE) 2015/523 AL CONSILIULUI
din 25 martie 2015
de modificare a Regulamentelor (UE) nr. 43/2014 și (UE) 2015/104 în ceea ce privește anumite posibilități de pescuit
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 43 alineatul (3),
având în vedere propunerea Comisiei Europene,
întrucât:
(1)
Regulamentul (UE) 2015/104 al Consiliului (1) nu prevede limitări ale posibilităților de pescuit pentru stocul de biban-de-mare (Dicentrarchus labrax) din Atlanticul de Nord-Est.
(2)
Consiliul Internațional pentru Explorarea Apelor Maritime (ICES) a publicat în iunie 2014 un aviz științific privind stocul de biban-de-mare din Atlanticul de Nord-Est și a confirmat că acest stoc a cunoscut un declin rapid începând cu 2012. De asemenea, Comitetul științific, tehnic și economic pentru pescuit (CSTEP) a evaluat nivelul de protecție asigurat de măsurile naționale în vigoare pentru bibanul-de-mare și a ajuns la concluzia că acestea sunt, în general, ineficiente. Bibanul-de-mare este o specie cu maturizare târzie și creștere lentă. Mortalitatea prin pescuit a bibanului-de-mare din Atlanticul de Nord-Est este în prezent de patru ori mai mare decât nivelul care ar asigura producția maximă durabilă.
(3)
Comisia a adoptat Regulamentul de punere în aplicare (UE) 2015/111 (2), în temeiul articolului 12 din Regulamentul (UE) nr. 1380/2013 al Parlamentului European și al Consiliului (3), pentru a atenua o amenințare gravă pentru conservarea stocului de biban-de-mare (Dicentrarchus labrax) din Marea Celtică, din Canalul Mânecii, din Marea Irlandei și din Marea Nordului meridională.
Pescuitul de agrement contribuie la rândul său în mod semnificativ la mortalitatea prin pescuit a acestui stoc. Prin urmare, este oportun să se stabilească posibilități de pescuit sub forma unei limite zilnice a numărului de pești pe care îi poate păstra un pescar amator. Pescuitul de agrement poate avea diverse forme, cum ar fi pescuitul de pe o navă de agrement sau pescuitul de la mal.
(4)
Pentru a se evita problemele de interpretare, articolul 7 alineatele (1) și (2) din Regulamentul (UE) 2015/104 trebuie să fie formulat astfel încât să corespundă formulării articolului 15 din Regulamentul (UE) nr. 1380/2013.
(5)
Limitele de captură pentru stocurile de uvă în apele Uniunii din zonele ICES IIa, IIIa și IV au fost stabilite la zero în anexa IA la Regulamentul (UE) 2015/104, până la primirea unui aviz din partea ICES. Avizul ICES privind acest stoc a fost primit la data de 23 februarie 2015, iar în prezent este posibil să se stabilească o captură totală admisibilă (TAC) pentru uvă în acest perimetru, distribuită în șapte zone de gestionare pentru a se evita epuizarea stocului.
(6)
Este necesar să se prevadă o anumită flexibilitate între diferite zone pentru speciile de cardină care constituie același stoc biologic pentru toate statele membre care dețin o cotă în zonele relevante.
(7)
Regulamentul (UE) 2015/104 conține o eroare în ceea ce privește TAC și cotele pentru crevetele nordic în Marea Nordului, în cazul căruia ar fi trebuit să fie adoptată o reînnoire a nivelului TAC din 2014. Prin urmare, anexa IA la Regulamentul (UE) 2015/104 ar trebui modificată în mod corespunzător.
(8)
Pentru anumite stocuri, posibilitățile de pescuit și condițiile de acces la resursele piscicole pentru navele aflate în apele statelor de coastă se stabilesc anual, în baza unor consultări în domeniul pescuitului între statele de coastă relevante. Întrucât nu s-a ajuns la niciun acord referitor la modalitatea de distribuire a cotelor pentru 2015 în ceea ce privește heringul atlantico-scandinav, este oportun să se stabilească o cotă autonomă pe baza cotelor alocate Uniunii pentru acest stoc în ultimii ani. Prin urmare, anexa IB la Regulamentul (UE) 2015/104 ar trebui modificată în mod corespunzător.
(9)
La cea de a treia reuniune anuală a sa din 2015, Organizația regională de gestionare a pescuitului în Pacificul de Sud (SPRFMO) a stabilit posibilitățile de pescuit exprimate sub forma unei capturi totale admisibile (TAC) pentru speciile de stavrid. Măsura respectivă ar trebui să fie introdusă în dreptul Uniunii.
(10)
O notă de subsol din anexa III la Regulamentul (UE) 2015/104 face trimitere în mod eronat la un acord caduc și, prin urmare, ar trebui să fie corectată.
(11)
Pentru a reflecta în mod adecvat distribuția prezentă a uneltelor în cazul flotelor de pescuit franceză și spaniolă pentru tonul roșu în 2015, este necesar să se modifice anexa IV la Regulamentul (UE) 2015/104, care stabilește limitări ale capacității de pescuit, de creștere și de îngrășare a tonului roșu.
(12)
Trebuie corectată o eroare în tabelul privind TAC pentru macrou (Scomber scombrus) în zonele VI, VII, VIIIa, VIIIb, VIIId și VIIIe; apele Uniunii și internaționale din zona Vb; apele internaționale din zonele IIa, XII și XIV (MAC/2CX14-).
(13)
Avizul științific primit din partea CSTEP la 2 martie 2015 arată că este prudent să se permită o cotă mică de capturi accidentale pentru pisica de mare marmorată (Raia undulata) în zonele ICES VIa, VIb, VIIa-c, VIId, VIIe-k, VIII și IX. Prin urmare, anexa IA la Regulamentul (UE) 2015/104 ar trebui modificată în mod corespunzător.
(14)
În conformitate cu procedura prevăzută în acordul privind relațiile în domeniul pescuitului cu Insulele Feroe, Uniunea a desfășurat consultări suplimentare cu Insulele Feroe referitoare la înțelegerile reciproce în ceea ce privește posibilitățile de pescuit pentru hering și putasu în apele atlantico-scandinave pentru 2015; prin urmare, este oportun să se stabilească posibilitățile de pescuit referitoare la aceste stocuri.
(15)
Prin urmare, Regulamentul (UE) 2015/104 ar trebui modificat în mod corespunzător.
(16)
În conformitate cu articolul 3 alineatul (1) din Regulamentul (CE) nr. 847/96 al Consiliului (4), dacă, înainte de 31 octombrie a anului de aplicare, s-a folosit mai mult de 75 % din TAC de precauție, un stat membru care deține o cotă stabilită pentru rezerva de pescuit poate solicita creșterea TAC. Comisia a primit o solicitare de creștere cu 10 % a TAC-ului pentru diferite specii de vulpi și pisici de mare în Marea Nordului pentru anul 2014. Informațiile biologice justificative care au însoțit solicitarea au fost verificate și validate de experți în cadrul Centrului Comun de Cercetare al Comisiei.
(17)
Regulamentul (UE) nr. 43/2014 al Consiliului (5) ar trebui modificat în mod corespunzător.
(18)
Limitele de captură prevăzute în Regulamentul (UE) 2015/104 se aplică de la 1 ianuarie 2015. Dispozițiile prezentului regulament privind limitele de captură ar trebui, prin urmare, să se aplice de la aceeași dată. Această aplicare retroactivă nu aduce atingere principiului securității juridice și protecției încrederii legitime, deoarece posibilitățile de pescuit vizate nu au fost încă epuizate. Cu toate acestea, noua limită de captură pentru bibanul-de-mare ar trebui să se aplice de la data intrării în vigoare a prezentului regulament. Deoarece modificarea limitelor de captură influențează activitățile economice și planificarea sezonului de pescuit pentru navele din Uniune, prezentul regulament ar trebui să intre în vigoare imediat după publicarea sa. Din motivele menționate la considerentul 16, dispozițiile privind posibilitățile de pescuit mai mari pentru diferite specii de vulpi și pisici de mare în Marea Nordului ar trebui să se aplice de la 1 ianuarie 2014,
ADOPTĂ PREZENTUL REGULAMENT:
Articolul 1
Regulamentul (UE) 2015/104 se modifică după cum urmează:
1.
Articolul 2 se înlocuiește cu următorul text:
„Articolul 2
Domeniu de aplicare
(1) Prezentul regulament se aplică următoarelor nave:
(a)
nave din Uniune;
(b)
nave ale țărilor terțe aflate în apele Uniunii.
(2) În sensul articolului 11a, prezentul regulament se aplică și pescuitului de agrement.”
2.
La articolul 3, se adaugă următoarea literă:
„(m)
«pescuit de agrement» înseamnă activități de pescuit necomercial care exploatează resursele acvatice marine vii, printre altele, în scop recreativ, turistic sau sportiv.”
3.
Articolul 7 se înlocuiește cu următorul text:
„Articolul 7
Condiții referitoare la debarcarea capturilor și a capturilor accidentale
(1) Capturile de specii care fac obiectul unor limite de captură, efectuate în cadrul activităților de pescuit menționate la articolul 15 alineatul (1) litera (a) din Regulamentul (UE) nr. 1380/2013, fac obiectul obligației de debarcare prevăzute la articolul 15 din regulamentul menționat (denumită în continuare «obligația de debarcare»).
(2) Peștii din stocurile care fac obiectul unor limite de captură, capturați în cadrul unor activități de pescuit care nu fac obiectul obligației de debarcare, sunt reținuți la bord sau debarcați numai în cazul în care:
(a)
capturile au fost efectuate de nave care navighează sub pavilionul unui stat membru care deține o cotă, iar această cotă nu este epuizată; sau
(b)
capturile constau într-o fracțiune a unei cote a Uniunii care nu a fost alocată sub formă de cote între statele membre, iar această cotă a Uniunii nu a fost epuizată.
(3) Stocurile de specii nevizate, aflate în limitele biologice de siguranță menționate la articolul 15 alineatul (8) din Regulamentul (UE) nr. 1380/2013, sunt identificate în anexa I la prezentul regulament în scopul derogării de la obligația de a scădea capturile din cotele relevante, prevăzută la articolul respectiv.”
4.
Se introduce următorul articol:
„Articolul 11a
Pescuitul de agrement de biban-de-mare în Atlanticul de Nord-Est
În cadrul pescuitului de agrement în diviziunile ICES IVb, IVc, VIIa, VIId, VIIe, VIIf, VIIg, VIIh, VIIj și VIIk, pot fi păstrate maximum trei specimene de biban-de-mare pe persoană pe zi.”
5.
Anexa I la Regulamentul (UE) 2015/104 se modifică în conformitate cu anexa I la prezentul regulament.
6.
Anexa IA la Regulamentul (UE) 2015/104 se modifică în conformitate cu anexa III la prezentul regulament.
7.
Anexa IB la Regulamentul (UE) 2015/104 se modifică în conformitate cu anexa IV la prezentul regulament.
8.
Anexa IJ la Regulamentul (UE) 2015/104 se înlocuiește cu anexa V la prezentul regulament.
9.
Anexa III la Regulamentul (UE) 2015/104 se înlocuiește cu anexa VI la prezentul regulament.
10.
Anexa IV la Regulamentul (UE) 2015/104 se înlocuiește cu anexa VII la prezentul regulament.
11.
Anexa VIII la Regulamentul (UE) 2015/104 se modifică în conformitate cu anexa VIII la prezentul regulament.
Articolul 2
Anexa IA la Regulamentul (UE) nr. 43/2014 se modifică în conformitate cu anexa II la prezentul regulament.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Punctele 3, 6, 7, 8, 9, 10 și 11 de la articolul 1 se aplică începând cu 1 ianuarie 2015.
Articolul 2 se aplică începând cu 1 ianuarie 2014.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 martie 2015.

Labels: 11
20
8
6
18